Agrizzi voor hof oor k-woord-tiradeAngelo Agrizzi, voormalige operasionele hoof van die omstrede fasiliteite-bestuursgroep Bosasa. Foto: Simphiwe Mbokazi /ANA Angelo Agrizzi, voormalige bedryfshoof van die eertydse Bosasa, sal Woensdag in die gelykheidshof verskyn op aanklagte van diskriminasie en haatspraak wat deur die Menseregtekommissie (MRK) teen hom aanhangig gemaak is. Die saak sal in die Randburg-landdroshof aangehoor word. Die MRK het die aanklagte teen Agrizzi ingedien nadat hy by die Zondo-kommissie van ondersoek na staatskaping erken het dat hy rassistiese uitlatings gemaak het. Agrizzi het openlik erken hy is ŉ rassis nadat ŉ opname waarin hy herhaaldelik die k-woord gebruik om na sy oudkollegas Papa Leshabane en Johannes Gumede te verwys, aan die Zondo-ondersoekkommissie voorgestel is. Agrizzi het in sy getuienis erken hy is ŉ rassis. “Ek is rassisties… oordeel my daarvoor… dis in die haak,” het Agrizzi gesê voor hy verskoning gevra het vir sy uitlating en gesê het hy is “verleë en skaam”. Gail Smith, woordvoerder van die MRK, het vroeër gesê indien die MRK nié stappe doen nie, sal dit eensgesinde individue aanmoedig om dieselfde te doen.